## Rješenje Agencije za zaštitu tržišnog natjecanja klasa: UP/I 430-01/2011-09/02, urbroj: 580-03-11-17-04 od 28. siječnja 2011.

### NN 30/2011 (11.3.2011.), Rješenje Agencije za zaštitu tržišnog natjecanja klasa: UP/I 430-01/2011-09/02, urbroj: 580-03-11-17-04 od 28. siječnja 2011.

AGENCIJA ZA ZAŠTITU TRŽIŠNOG NATJECANJA

660

Agencija za zaštitu tržišnog natjecanja na temelju članka 7. Zakona o državnim potporama (»Narodne novine«, broj 140/05) i članka 96. stavka 1. Zakona o općem upravnom postupku (»Narodne novine«, broj 47/09), u postupku odobrenja produljenja roka primjene Programa kreditiranja za poboljšanje likvidnosti, pokrenutom na zahtjev Hrvatske banke za obnovu i razvitak, na temelju odluke Vijeća za zaštitu tržišnog natjecanja, u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, Milivoj Maršić, dipl. oec., Vesna Patrlj, dipl. iur. i dr. sc. Mirna Pavletić-Župić, članovi Vijeća, sa 63. sjednice, održane 28. siječnja 2011., donosi

RJEŠENJE

1. Odobrava se produljenje roka primjene Programa kreditiranja za poboljšanje likvidnosti do 31. prosinca 2011. u odnosu na zahtjeve za kredit koje mali i srednji poduzetnici podnesu zaključno do 31. prosinca 2010.

2. Ovo rješenje bit će objavljeno u »Narodnim novinama«.

Obrazloženje

1. PODNOŠENJE ZAHTJEVA

Agencija za zaštitu tržišnog natjecanja (dalje: Agencija), zaprimila je 30. prosinca 2010. od Hrvatske banke za obnovu i razvitak (dalje: HBOR), sa sjedištem u Zagrebu, Strossmayerov trg 9, zahtjev za produljenje roka primjene Programa kreditiranja za poboljšanje likvidnosti. Dodatno očitovanje Agencija je zaprimila 20. siječnja 2011. Za potrebe donošenja rješenja u postupku pod klasom gornjom priložena je i dokumentacija iz predmeta klasa: UP/I 430-01/2011-09/05 koja se odnosi na produljene primjene privremeno umanjene referentne stope na kreditne programe HBOR-a.

2. PROPISI PRIMIJENJENI TIJEKOM POSTUPKA PRED AGENCIJOM

Agencija je tijekom postupka primijenila Zakon o državnim potporama (»Narodne novine«, broj 140/05; dalje: ZDP). Osim Zakona o državnim potporama, Agencija je, sukladno članku 7. ZDP-a koji propisuje da se, ukoliko ZDP-om nije drukčije propisano, na postupak odobravanja državnih potpora, nadzora provedbe državne potpore, odnosno povrata državne potpore koja je dodijeljena protivno propisima, podredno primjenjuju odredbe Zakona o općem upravnom postupku (»Narodne novine«, broj 47/09; dalje: ZUP).

Zahtjev HBOR-a, temelji se na Priopćenju Komisije – Privremeni okvir Unije za mjere državnih potpora kojima se podupire pristup financiranju u trenutnoj financijskoj i gospodarskoj krizi (dalje: Privremeni okvir Unije), od 1. prosinca 2010., koje je u međuvremenu objavljeno u Službenom listu Europske unije C6, od 11. siječnja 2011. Privremeni okvir Unije produljuje rok primjene Priopćenja Komisije o privremenom okviru Zajednice za mjere državne potpore kojima se podupire pristup financiranju u trenutnoj financijskoj i gospodarskoj krizi (SL C 16/01, od 7. travnja 2009., str. 1.-15.; dalje: Priopćenje Komisije o Privremenom okviru) čiji tekst je objavljen u sklopu Odluke o objavljivanju pravila Privremenog okvira za mjere državnih potpora kojima se podupire pristup financiranju u trenutnoj financijskoj i gospodarskoj krizi (»Narodne novine«, broj 56/09; dalje Odluka o objavljivanju pravila Privremenog okvira). Međutim, tekst Privremenog okvira Unije do dana donošenja ove odluke nije objavljen u bilo kojem drugom hrvatskom zakonu ili propisu.

Međutim, članak 6. stavak 4. ZDP-a daje mogućnost Agenciji da na odgovarajući način primjenjuje kriterije koji proizlaze iz pravilne primjene pravila o državnim potporama koja proizlaze iz članka 70. Sporazuma o stabilizaciji i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori“ , broj 14/01, 14/02, 1/05 i 7/05; dalje: SSP).

U tom smislu kriteriji iz pravne stečevine Europske unije služe kao pomoćno sredstvo za tumačenje hrvatskih propisa o državnih potporama, a osobito u slučaju postojanja pravnih praznina ili dvojbi pri tumačenju tih propisa. Takav stav potvrđen je odlukom Ustavno suda Republike Hrvatske broj: U-III-1410/2007 (»Narodne novine«, broj 25/08).

Stoga je Agencija prilikom odlučivanja o zahtjevu HBOR-a, krenula od mjerodavnih odredbi ZDP-a i Priopćenja Komisije o Privremenom okviru sadržanom u Odluci o objavljivanju pravila Privremenog okvira, a pri tome je samo kao pomoćno sredstvo primijenila kriterije koji proizlaze iz članka 70. SSP-a, a koji su sadržani u Privremenom okviru Unije.

3. UTVRĐIVANJE ČINJENICA

3.1. Program kreditiranja za poboljšanje likvidnosti, odobren je rješenjem Agencije od 15. listopada 2009., klasa: UP/I 430-01/2009-09/06 i objavljen u »Narodnim novinama« broj 135/09. Rečeni program utemeljen je na točki 4.2.2. Odluke o objavljivanju pravila o Privremenom okviru koja propisuje uvjete za dodjelu potpora u iznosu od 500.000,00 eura u kunskoj protuvrijednosti.

Budući da su pravila iz Odluke o objavljivanju pravila o Privremenom okviru izričito bila vezana za postojanje globalne financijske i gospodarske krize, ona imaju ograničeni karakter i primjenjuju se do 31. prosinca 2010., što posljedično dovodi do prestanka primjene i Programa kreditiranja za poboljšanje likvidnosti zaključno s 31. prosincem 2010.

Međutim donošenjem Privremenog okvira Unije omogućuje se produljenje roka primjene programa koji su doneseni na temelju Odluke o objavljivanju pravila iz Privremenog okvira.

Stoga je HBOR u svojem zahtjevu i njegovoj dopuni zatražio da se produlji primjena roka Programa kreditiranja trajnih obrtnih sredstava za koje je zahtjev od strane korisnika podnesen do 31. prosinca 2010., na način da se krediti u obliku poticajne kamatne stope, odnosno uz kamatnu stopu povoljniju od tržišne (povoljniji zajam) odobravaju do iznosa od 500.000,00 eura. U odnosu na svakog poduzetnika koji želi ostvariti pravo na kredit HBOR će uzeti u obzir ukupno dodijeljene državne potpore male vrijednosti i potpore dodijeljene na temelju Programa do 500.000,00 eura u kunskoj protuvrijednosti. Krediti će se odobravati do 31. prosinca 2011., ali samo u odnosu na zahtjeve podnesene do 31. prosinca 2010.

U svojem zahtjevu HBOR se poziva na točku 2.2. Privremenog okvira Unije.

Točka 2.2. Privremenog okvira Unije između ostalog propisuje sljedeće uvjete:

– korisnik potpore mora podnijeti zahtjev za kredit predviđen programom koji je odobren na temelju Priopćenja Komisije o Privremenom okviru najkasnije do 31. prosinca 2010., kako je to propisano u točki 2.2. a) Privremenog okvira Unije,

– poduzetnik mora dokazati da u razdoblju od 1. siječnja 2008. do 31. prosinca 2011. ukupno dodijeljene potpore male vrijednosti i potpore dodijeljene na temelju programa izrađenih sukladno točki 4.2.2. Privremenog okvira ne prelaze iznos od 500.000,00 eura po pojedinom poduzetniku u kunskoj protuvrijednosti, kako je to propisano u točki 2.2. h) Privremenog okvira Unije.

– potpora se dodjeljuje do 31. prosinca 2011., kako je to propisano u točki 2.2. i) Privremenog okvira Unije.

Uvidom u zahtjev HBOR-a utvrđeno je da su u odnosu na produljenje roka primjene Programa kreditiranja za poboljšanje likvidnosti ispunjeni uvjeti iz točke 2.2. a), h) i i) Privremenog okvira Unije.

Budući da će se, kako to proizlazi iz sljedeće točke 3.2. obrazloženja ovog rješenja, na Program kreditiranja za poboljšanje likvidnosti primjenjivati privremeno umanjena referentna stopa te da se navedenim programom financiraju samo obrtna sredstva, zahtjeve za kredite po navedenom programu mogu podnijeti samo mali i srednji poduzetnici, čime se ispunjava uvjet iz točke 2.4. b) Privremenog okvira Unije, koja propisuje da samo mali i srednji poduzetnici mogu ostvariti pravo na kredit po privremeno umanjenoj referentnoj stopi za obrtna sredstva.

3.2. Uvjeti za primjenu privremeno umanjene referentne stope navedeni su u točki 2.4. Privremenog okvira Unije:

– privremeno umanjena referentna stopa primjenjuje na ugovore o kreditu sklopljene do 31. prosinca 2011., trajanje kredita nije ograničeno, ali se privremeno umanjena referentna stopa može obračunavati do 31. prosinca 2013., kako je to propisano točki 2.4.a) Privremenog okvira Unije,

– mali i srednji poduzetnici mogu zahtjev za kredit po privremenoj umanjenoj referentnoj stopi podnijeti za financiranje investicijskih i obrtnih sredstava, dok veliki poduzetnici zahtjev za kredit po privremenoj umanjenoj referentnoj stopi mogu podnijeti samo za investicijske kredite, kako je to propisano točkom 2.4.b) Privremenog okvira Unije,

– poduzetnici u teškoćama iz točke 9.-13. Odluke o objavljivanju pravila o državnim potporama za sanaciju i restrukturiranje (»Narodne novine«, broj 20/97) ne mogu podnijeti zahtjev za kredit u kojima će im se kamata obračunavati po privremenoj umanjenoj referentnoj stopi, kako je to propisano točkom 2.4.c) Privremenog okvira Unije.

Uvidom u dostavljenu dokumentaciju HBOR-a utvrđeno da su ispunjeni svi navedeni uvjeti iz točke 2.4. Privremenog okvira Unije koji se odnosi na primjenu privremeno umanjene referentne stope.

4. ODLUKA VIJEĆA

Vijeće za zaštitu tržišnog natjecanja (dalje: Vijeće) razmatralo je na 63. sjednici, održanoj 28. siječnja 2011., zahtjev HBOR-a za produljenje roka primjene Programa kreditiranja za poboljšanje likvidnosti.

Vijeće je uvidom u kriterije iz točke 2.2. Privremenog okvira Unije, odnosno posebno točaka 2.2. a), h) i i) Privremenog okvira Unije koje se odnose na produljenje roka za dodjelu državne potpore do 500.000,00 eura u kunskoj protuvrijednosti, koje su opisane u točki 3 obrazloženja ovog rješenja, utvrdilo da su ispunjeni uvjeti temeljem kojih se HBOR-u može odobriti produljenje roka primjene Programa kreditiranja za poboljšanje likvidnosti za male i srednje poduzetnike po privremenoj umanjenoj referentnoj stopi kako je to opisano u točki 3. obrazloženja ovog rješenja, stoga je Agencija na temelju odluke Vijeća odlučila kao u točki 1. izreke ovog rješenja.

Svi ostali kriteriji navedeni u Programa kreditiranja za poboljšanje likvidnosti odobreni rješenjem Agencije od 15. listopada 2009. ostaju nepromijenjeni.

Budući da je u konkretnom slučaju riječ samo o produljenju roka primjene navedenog kreditnog programa te da ZDP ne propisuje donošenje odluke koja se odnosi na produljenje roka primjene programa koji sadrže državne potpore koji su prethodno odobreni rješenjem Agencije, ovo rješenje doneseno je na temelju članka 7. ZDP-a i članka 96. stavka 1. ZUP-a.

Također, iako ZDP ne predviđa objavu rješenja kojima se produljuje rok primjene programa koji su odobreni rješenjem Agencije, ovo rješenje kojim se odobrava produljenje roka Programa kreditiranja za poboljšanje likvidnosti objavit će se u »Narodnim novinama« budući da je rješenje o odobrenju Programa kreditiranja za poboljšanje likvidnosti objavljeno u »Narodnim novinama« broj 85/135, te je odlučeno kao u točki 2. izreke ovog rješenja.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/2011-09/02

Urbroj: 580-03-11-17-04

Zagreb, 28. siječnja 2011.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 30/2011-660